作者:白居易
標題:和答詩十首：和古社
內容:廢村多年樹，生在古社隈。為作妖狐窟，心空身未摧。妖狐變美女，社樹成樓臺。黃昏行人過，見者心裴回。饑雕竟不捉，老犬反為媒。歲媚少年客，十去九不回。昨夜雲雨合，烈風驅迅雷。風拔樹根出，雷劈社壇開。飛電化為火，妖狐燒作灰。天明至其所，清曠無氛埃。舊地葺村落，新田闢荒萊。始知天降火，不必常為災。勿謂神默默，勿謂天恢恢。勿喜犬不捕，勿誇雕不猜。寄言狐媚者，天火有時來。